અમદાવાદ: શહેરકોટડા પોલીસ સ્ટેશનમાં ડ્યૂટી દરમિયાન દારૂ પીધા બાદ કાર લઇને ઘરે પરત ફરી રહેલા હેડ કોન્સ્ટેબલે બહેરામપુરા વિસ્તારમાં સાઈકલ પર જઇ રહેલા વૃદ્ધને અડફેટમાં લેતાં સમગ્ર વિસ્તારમાં ચકચાર મચી ગઇ છે. અકસ્માતમાં ઇજા પામેલા વૃદ્ધને સારવાર અર્થે હોસ્પિટલમાં ખસેડવામાં આવ્યા છે ત્યારે કાગડાપીઠ પોલીસે હેડ કોન્સ્ટેબલની ધરપકડ કરી તેમને જામીન પર મુક્ત કર્યા છે. પોલીસકર્મીઓ દારૂ પીએ છે તે સૌ કોઇને ખબર છે, પરંતુ હવે પોલીસકર્મીઓ ફરજ પર હાજર હોય ત્યારે પણ દારૂ પીધેલી હાલતમાં હોય છે. આ અંગે ઉચ્ચ અધિકારીઓને જાણ હોવા છતાંય તેઓ આંખ આડા કાન કરી રહ્યા છે, પરંતુ જ્યારે કોઇ પોલીસકર્મીથી અકસ્માત સર્જાય કે પછી તે ક્યાંક ઝઘડો કરે ત્યારે તેમના વિરુદ્ધમાં એક્શન લેવામાં આવે છે.